三月三日祓禊洛濱
作者：白居易
朝代：唐

paragraphs: 三月草萋萋，黃鶯歇又啼。
柳橋晴有絮，沙路潤無泥。
禊事修初半，遊人到欲齊。
金鈿耀桃李，絲管駭鳧鷖。
轉岸迴船尾，臨流簇馬蹄。
鬧翻揚子渡，蹋破魏王堤。
妓接謝公宴，詩陪荀令題。
舟同李膺泛，醴爲穆生攜。
水引春心蕩，花牽醉眼迷。
塵街從鼓動，煙樹任鴉棲。
舞急紅腰軟，歌遲翠黛低。
夜歸何用燭，新月鳳樓西。